كيفكم يا اعضاء المنتدى الراقين ؟؟ و متذوقين الشعر الشعبي الرائعين ؟؟ ان شاء الله بخير ؟؟
اليوم جيتكم بقصيدة جديدة من كتاباتي و حصريــــا للمنتدى :)
بعنوان ( انه و كلبي )
اموت عل الجرح و هواي اعزه هواي
لأن بي اثر عطرك فوك سجينه
و لأن كلبي يحبك ما بجة الدموع
يعزك كلبي حيل و بجة الك عينه
سنينـه انطاك كلبي وهو يرزق حي
و لكن على لا شي ضاعت سنينه
كبل طارينه من يمر يهز جبال
وهسة ينهز ما يهز طارينه
بيديك ايدي جانت جنه احلا اثنين
و لكن للاسف فصلوهن ايدينه
كبل تصيحنه و نجي احنه ممنونين
وهسة جذبتنه تكول ما جينة
يله مو مهم الماضي خل ننساه
منريده بعد خيولي ماضينه
طال بعادك و كلبي و انه متانين
محتاجيك فدوه تعال حاجينه
و اني عيوني تعبن ..حيل تعبن حيل
هلكد ما يصيحن وينه ما وينه
لهينة حبيبي و دز الي اي شي
دز حتة لو طيف المهم لهينة
متت اني في بعدك كلشي مات وياي
بس همسات صوتك فقط تحيينه
صح ما بينه كلشي احنه في فركاك
حتة الروح طلعت كلشي ما بينه
بس هيكل بقينه و ماكو اي احساس
هاك الهيكل اخذه ولا تبقينه
اولنه بـ بعادك جان .. هسة شلون ؟؟
زين عل الاقل فهمنه تالينه
تيهنة الحياة و كلشي تيهناه
و اذا ما تدري تيهنة اسامينه
معلينه كبل بالناس خل يحجون
هسة وياهم انت شلون معلينه ؟؟
جافيت انت عيني..زين جافي الروح
اروحن فدوه لا ع النص تجافينه .. اروحن فدوه لا ع النص تجافينه :)
...............
و تحياتي لأخوية محمد الحسيني و هذا العمل اهداء اله لان هو يحب القصائد الي تكون القافيه فيها موحدة ع طول القصيده
و تحياتي لجميع الاداريين و الاعضاء و المتذوقين ♥
و اكيد رأيكم يهمني :)